**ΚΡΙΤΗΡΙΟ ΑΞΙΟΛΟΓΗΣΗΣ Γ΄ΛΥΚΕΙΟΥ**

**ΚΕΙΜΕΝΟ : Η βιοπολιτική του εθελοντισμού**

Σε μια εποχή γενικευμένης κοινωνικής-οικονομικής βαρβαρότητας που εκδηλώνεται ως βαθύτατη ανθρωπιστική κρίση, ποιες βαθύτερες ψυχολογικές και κοινωνικές ανάγκες ικανοποιούν οι εθελοντικές κοινωνικές δραστηριότητες των πολυάριθμων ατόμων που επενδύουν σε αυτές**;**Αρκεί η επίκληση των μεγάλων κοινωνικών καταστροφών για να εξηγηθούν η μαζικότητα και η ποικιλία των νέων φαινομένων εθελοντισμού και των οργανωμένων φιλανθρωπικών δραστηριοτήτων**;**

Μολονότι έχουν διατυπωθεί, κατά καιρούς, διάφορες πολιτικές, στατιστικές και αμιγώς κοινωνιολογικές ερμηνείες αυτών των φαινομένων, δεν έχουν διερευνηθεί επαρκώς τα ψυχολογικά κίνητρα της ανθρώπινης ανάγκης για αλληλεγγύη που εκδηλώνεται μέσω του αυθόρμητου ή του οργανωμένου κοινωνικού εθελοντισμού.  Έτσι, στις ανεπτυγμένες οικονομικά χώρες, η προσχεδιασμένη ελαχιστοποίηση του νεωτερικού κράτους πρόνοιας επιβάλλει τη μεγιστοποίηση των εξατομικευμένων, άμισθων και κυρίως πολιτικά ανώδυνων εθελοντικών πρακτικών. Αναμφίβολα, κάθε οργανωμένη εθελοντική δράση έρχεται να καλύψει μια υπαρκτή κοινωνική ανάγκη, προκύπτει δηλαδή από την εμφανή ανεπάρκεια των δομών του οργανωμένου κράτους και της κοινωνίας στο να χειριστούν εγκαίρως και αποτελεσματικά τα σοβαρά προβλήματα που αντιμετωπίζουν ορισμένα μεμονωμένα άτομα ή ευρύτερες κοινωνικές ομάδες.  Προβλήματα που, κατά κανόνα, δημιουργούνται από τις ίδιες τις κοινωνίες οι οποίες, εκ των υστέρων, καλούνται να τα λύσουν.

 Παρ’ όλα αυτά, από πολυάριθμες ψυχολογικές και κοινωνιολογικές έρευνες σε όλο τον πλανήτη προκύπτει ότι η συστηματική ενασχόληση με τον κοινωνικό εθελοντισμό βοηθά όχι μόνο αυτούς που δέχονται βοήθεια αλλά και αυτούς που την προσφέρουν. Πράγματι, οι σχετικές στατιστικές μελέτες επιβεβαιώνουν ότι τα άτομα που συμμετέχουν ενεργά, συνειδητά και για μεγάλο χρονικό διάστημα σε εθελοντικές πρακτικές αισθάνονται πιο ισορροπημένα, λιγότερο δυστυχή και πολύ πιο ικανοποιημένα από τη ζωή τους σε σύγκριση με τα άτομα που δεν εμπλέκονται σε τέτοιες αλτρουιστικές δραστηριότητες.  Με άλλα λόγια, η ένταξη σε μια νέα κοινωνική ομάδα, στην οποία υποτίθεται ότι επέλεξαν να ενταχθούν «ελεύθερα» οι ίδιοι οι εθελοντές, σε συνδυασμό με το κοινωνικά επωφελές έργο που πραγματοποιούν, τους προσφέρει το πολυπόθητο -αλλά κάθε άλλο παρά ανιδιοτελές- αίσθημα αισιοδοξίας, πληρότητας και προσωπικής δικαίωσης που από καιρό είχαν απολέσει στην καθημερινή κοινωνική, εργασιακή και οικογενειακή τους ζωή!

Τι το ιδιαίτερο όμως  και μοναδικό έχουν οι εθελοντικές δραστηριότητες**;**Αναζητώντας μια πιο σαφή εξήγηση γι’ αυτό το κοινωνικό φαινόμενο, οι ερευνητές - ψυχολόγοι και κοινωνιολόγοι- διαπίστωσαν ότι η εθελοντική δραστηριότητα αναπληρώνει, έστω και φαντασιακά, τη βαθύτερη ανάγκη των ανθρώπων να επιτελούν μια προσωπική, δημιουργική και κυρίως χρήσιμη κοινωνική δραστηριότητα. Διόλου περίεργο που, στατιστικά, στον εθελοντισμό επενδύουν επωφελώς κυρίως οι άνεργοι και οι συνταξιούχοι.  Αυτό τουλάχιστον προκύπτει από τις πρωτοποριακές έρευνες του Edwin Boezeman και της Naomi Ellemers στην Ολλανδία και του Theo Wehner και της ομάδας του στο Πανεπιστήμιο της Ζυρίχης.  Το απρόσμενο συμπέρασμα αυτών των ερευνών είναι ότι το ψυχολογικό πρότυπο του εθελοντή αντιστοιχεί και συνήθως αντιπροσωπεύεται από άτομα που δεν είναι καθόλου ικανοποιημένα από την επαγγελματική ή και την ιδιωτική τους ζωή.  Υπό αυτή την έννοια, η ελεγχόμενη αποσάθρωση και η προσχεδιασμένη ελαχιστοποίηση του νεωτερικού κράτους πρόνοιας επιβάλλει τη μεγιστοποίηση των εξατομικευμένων, άμισθων και κυρίως πολιτικά ανώδυνων εθελοντικών πρακτικών.

[*Σπύρος Μανουσέλης*](https://www.efsyn.gr/authors/spyros-manoyselis)*, ΕΦΗΜΕΡΙΔΑ ΤΩΝ ΣΥΝΤΑΚΤΩΝ,14.01.2017*

**ΘΕΜΑ Α**

Ποια κίνητρα, σύμφωνα με τον αρθρογράφο του Κειμένου, συμβάλλουν στην οργάνωση εθελοντικών δράσεων; Να αποδώσετε περιληπτικά τις απόψεις του σε μια παράγραφο 60-70 λέξεων.

**Μονάδες 20**

**ΘΕΜΑ Δ**

Ο εθελοντισμός θεωρείται αναγκαίος για την αντιμετώπιση των προβλημάτων που επισώρευσε η κρίση της εποχής. Ποια είναι τα οφέλη που απολαμβάνει ο άνθρωπος προσφέροντας εθελοντικά κοινωνική εργασία; Με ποιους τρόπους, κατά τη γνώμη σας, μπορεί να προωθηθεί η εθελοντική δράση στη σύγχρονη εποχή; Να αξιοποιήσετε ιδέες και προβληματισμούς από το κείμενο αναφοράς (350-400 περίπου λέξεις).

**Μονάδες 30**

**ΑΠΑΝΤΗΣΕΙΣ**

**ΘΕΜΑ Α**Ο αρθρογράφος στο κείμενό του επισημαίνει κίνητρα που συμβάλλουν στην ενίσχυση του εθελοντισμού. Βασικό κίνητρο αποτελεί η αδυναμία της πολιτείας να ανταποκριθεί αποτελεσματικά στην αντιμετώπιση κοινωνικών κρίσεων που συχνά η ίδια προκαλεί. Συνάμα, ο εθελοντισμός καλύπτει την ανάγκη κοινωνικής προσφοράς κυρίως από τους ανθρώπους που εμφανίζουν ελλείμματα στην προσωπική και επαγγελματική τους ζωή. Έτσι, η εθελοντική δράση αντισταθμίζει την ανεργία που βιώνει ο πολίτης, την ανεπάρκεια του κοινωνικού κράτους πρόνοιας, την ψυχική επιβάρυνση των παραγκωνισμένων πολιτών. (76 λέξεις)

**ΘΕΜΑ Δ**

**Προσφώνηση: Αξιότιμε κ. Δήμαρχε, σεβαστοί κκ. Δημοτικοί σύμβουλοι, κυρίες και κύριοι, //**Αγαπητοί συμπολίτες,

**ΠΡΟΛΟΓΟΣ:**

Με αφορμή τη σημερινή συγκέντρωση θα ήθελα να αναφερθώ στο κίνημα του εθελοντισμού, που τα τελευταία χρόνια έχει μια ιδιαίτερη δυναμική, εξαπλώνεται διαρκώς σε παγκόσμια κλίμακα, αποκτά νέα μέλη και αναπτύσσει μια πολυποίκιλη δράση στα πλαίσια των σύγχρονων κοινωνιών.  Όπως γνωρίζετε ο εθελοντισμός συνδέεται με την ανάληψη πρωτοβουλιών από άτομα που λειτουργούν συνήθως ομαδικά, με απώτερο στόχο τη συμβολή στην επίλυση κοινωνικών προβλημάτων και στην αναβάθμιση της ποιότητας ζωής.  Σήμερα σ’ ένα κόσμο που τα προβλήματα διαρκώς διογκώνονται και μεταλλάσσονται το κράτος και οι μηχανισμοί του αδυνατούν να τα αντιμετωπίσουν με επιτυχία και να δημιουργήσουν προϋποθέσεις επίλυσης τους. Παράλληλα, ζούμε στην εποχή του υλικού ευδαιμονισμού και του ατομικισμού, οι ανθρώπινες σχέσεις χαρακτηρίζονται από πνεύμα αδιαφορίας και λείπει το ενδιαφέρον για τον συνάνθρωπο και για την πορεία της συλλογικής ζωής.

**Κύριο μέρος**

Α ́ ζητούμενο: οφέλη εθελοντισμού

Σημείωση: αξιοποιούμε ιδέες του Κειμένου

* Ψυχική ισορροπία
* Ικανοποίηση, περιορισμός της δυστυχίας
* Αισιοδοξία, πληρότητα, προσωπική δικαίωση

Β ́ ζητούμενο: τρόποι ενίσχυσης υγιούς εθελοντισμού

❖ Συμβολή σχολείου: εκτός από την ενημέρωση των μαθητών για την αξία του εθελοντισμού μέσα από την ανθρωπιστική παιδεία μπορούν να διοργανωθούν εκπαιδευτικές επισκέψεις σε χώρους δραστηριοποίησης εθελοντικών οργανώσεων, ώστε οι μαθητές να την αντιληφθούν σε βάθος.

❖Συμβολή της οικογένειας: Οι γονείς να αποτελούν ορθό πρότυπο, προάγοντας ηθικές αξίες όπως αγάπη, σεβασμό, αλληλεγγύη για τον συνάνθρωπό τους. Να τους εμφυσήσουν τη σημασία της διαφορετικότητας και να τους παροτρύνουν για συμμετοχή σε εθελοντικές ομάδες.

❖Συμβολή των Μ.Μ.Ε: Μέσα από διαφημίσεις, που θα προωθούν οργανισμούς, συλλόγους και σωματεία, μπορούν να ενημερώσουν τους πολίτες, ώστε αυτοί να γνωρίζουν πού μπορούν να απευθυνθούν, για να προσφέρουν την βοήθειά τους και έτσι να κινητοποιήσουν τους πολίτες για εθελοντική δράση.

❖ Συμβολή πνευματικών ανθρώπων: εφόσον κουβαλούν στις πλάτες τους το βάρος της παιδείας, μπορούν να αφυπνίσουν τους πολίτες για την αξία του εθελοντισμού και να αποτελέσουν ορθά πρότυπα συμπεριφοράς και πρωτεργάτες για τη δημιουργία περισσότερων εθελοντικών σωματείων. Να μάχονται για το κοινό καλό και να υπερασπίζονται τους αγώνες για την τήρηση των δικαιωμάτων που υπηρετεί ο εθελοντισμός και έτσι να συμβάλλουν στην ενίσχυσή του.

❖Πολιτεία: ενίσχυση των εθελοντικών οργανώσεων με τις απαραίτητες χρηματοδοτήσεις. Παροχή κινήτρων για συμμετοχή σε εθελοντικά προγράμματα.

❖ Ατομική δράση: το άτομο οφείλει να ευαισθητοποιηθεί για τα σοβαρά προβλήματα που αντιμετωπίζουν οι συνάνθρωποί του και να απαλλαγεί από τον εγωκεντρικό τρόπο σκέψης. Να υπηρετεί το ομαδικό πνεύμα και να αφιερώσει τον ελεύθερό του χρόνο σε εθελοντικές δράσεις.

**Επίλογος**

• Ανακεφαλαίωση ή τελικό συμπέρασμα

Συναισθηματικός λόγος (Π.χ. Ας δραστηριοποιηθούμε όλοι …)
Ευχαριστώ για την προσοχή σας